বাংলাদেশের মত মুসলিম দেশে মুসলমানদের এত নীচে নামার কারণ, চিন্তাশীলতার অভাব। চিন্তাশীলতার অভাব হলে, বার বার কোরআন খতম দিলেও কোরআন থেকে শিক্ষাগ্রহণ হয় না। তখন চরিত্রে বিপ্লব দূরে থাক, সামান্য পরিবর্তনও আসে না। কোরআনের এমন পাঠক তখন অফিসে বসে ঘুষ খায়, মানুষকে ধোকা দেয়, মিথ্যা বলে, চিহ্নিত দুর্বৃত্তকে ভোট দেয়, শত্রুর দালালকে নেতা বানায় এবং কাফেরকে বন্ধু রূপে গ্রহণ করে। নির্বাচন ও রাজনীতি তখন ইসলামের প্রতিষ্ঠা রুখবার হাতিয়ারে পরিণত হয়। একজন কাফের বা মুনাফিকও কোরআন পড়তে পারে। কিন্তু পড়ার সে সামর্থ কি হেদায়েত-লাভের সামর্থও বাড়ায়? এজন্য কোরআন নিয়ে চিন্তা-ভাবনা ও সেসাথে কোরআনী নির্দেশের অনুধাবনের সামর্থও চাই। এজন্য চাই, কোরআনের ভাষায় কোরআনকে বুঝার জ্ঞান। এবং সে সাথে তা নিয়ে গভীর ভাবনার অভ্যাস। কোরআনের অনুবাদ পড়ে তা থেকে আত্ম-বিপ্লব এবং সে সাথে রাষ্ট্র-বিপ্লবের প্রেরণা-লাভ প্রায় অসম্ভব। কোরআন যিনি বুঝে পাঠ করেনে তার বর্ণনা মহান আল্লাহপাক দিয়েছেন এভাবে, “নিশ্চয়ই মু’মিন তারাই যাদের হৃদয় প্রকম্পিত হয় যখন আল্লাহকে স্মরণ করা হয় এবং যখন তাঁর (কোরআনের) আয়াত পাঠ করে শোনানো হয় তখন তাদের ঈমানে বৃদ্ধি ঘটে এবং তারা ভরসা করে প্রতিপালকের উপর।-সুরা আনফাল, আয়াত ২।